**Somn**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noapte întreagă. Dăntuiesc stele în iarbă.

Se retrag în pădure și-n peșteri potecile,

gornicul nu mai vorbește.

Buhe șure s-așază ca urne pe brazi.

În întunericul fără de martori

se liniștesc păsări, sânge, țară

și aventuri în cari veșnic recazi.

Dăinuie un suflet în adieri,

fără azi,

fără ieri.

Cu zvonuri surde prin arbori

se ridică veacuri fierbinți.

În somn sângele meu ca un val

se trage din mine

înapoi în părinți.